Document ID: 32005R1686

ΚΑΝΟΝΙΣΜΌΣ (ΕΚ) αριθ. 1686/2005 ΤΗΣ ΕΠΙΤΡΟΠΉΣ
της 14ης Οκτωβρίου 2005
για τον καθορισμό, όσον αφορά την περίοδο εμπορίας 2004/2005, των ποσών των εισφορών στην παραγωγή καθώς και του συντελεστή της συμπληρωματικής εισφοράς στον τομέα της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1260/2001 του Συμβουλίου, της 19ης Ιουνίου 2001, για την κοινή οργάνωση των αγορών στον τομέα της ζάχαρης (1), και ιδίως το άρθρο 15 παράγραφος 8 πρώτη περίπτωση και το άρθρο 16 παράγραφος 5,
Εκτιμώντας τα ακόλουθα:
(1)
Το άρθρο 8 του κανονισμού (ΕΚ) αριθ. 314/2002 της Επιτροπής, της 20ής Φεβρουαρίου 2002, για τη θέσπιση των λεπτομερειών εφαρμογής του καθεστώτος των ποσοστώσεων στον τομέα της ζάχαρης (2), προβλέπει ότι τα ποσά της εισφοράς στη βασική παραγωγή και της εισφοράς Β καθώς και, ενδεχομένως, ο συντελεστής που αναφέρεται στο άρθρο 16 παράγραφος 2 του κανονισμού (ΕΚ) αριθ. 1260/2001 για τη ζάχαρη, την ισογλυκόζη και το σιρόπι ινουλίνης καθορίζονται πριν από τις 15 Οκτωβρίου, για την προηγούμενη περίοδο εμπορίας.
(2)
Ο κανονισμός (ΕΚ) αριθ. 1462/2004 της Επιτροπής, της 17ης Αυγούστου 2004, για αναθεώρηση, για την περίοδο εμπορίας 2004/2005 στον τομέα της ζάχαρης, του ανωτάτου ποσού της εισφοράς Β και για τροποποίηση της ελαχίστης τιμής των ζαχαροτεύτλων Β (3), αύξησε, για την περίοδο εμπορίας 2004/2005, το μέγιστο ποσό της εισφοράς Β, που αναφέρεται στο άρθρο 15 παράγραφος 4 πρώτη περίπτωση του κανονισμού (ΕΚ) αριθ. 1260/2001, σε 37,5 % της τιμής παρέμβασης της λευκής ζάχαρης.
(3)
Για την περίοδο εμπορίας 2004/2005 η προβλεπόμενη συνολική ζημία που διαπιστώθηκε σύμφωνα με το άρθρο 15 παράγραφοι 1 και 2 του κανονισμού (ΕΚ) αριθ. 1260/2001, οδηγεί, σύμφωνα με τις παραγράφους 4 και 5 του εν λόγω άρθρου, στην έγκριση των μεγίστων ποσών ύψους 2 % για τη βασική εισφορά και 37,5 % για την εισφορά B, τα οποία ορίζονται, αντιστοίχως, στην παράγραφο 3 δεύτερο εδάφιο πρώτη περίπτωση του εν λόγω άρθρου και στο άρθρο 1 του κανονισμού (ΕΚ) αριθ. 1462/2004.
(4)
Το άρθρο 16 παράγραφος 1 του κανονισμού (ΕΚ) αριθ. 1260/2001 προβλέπει ότι εισπράττεται από τους παραγωγούς ζάχαρης συμπληρωματική εισφορά, εφόσον η συνολική ζημία που διαπιστώθηκε κατ’ εφαρμογή του άρθρου 15 παράγραφοι 1 και 2 του εν λόγω κανονισμού δεν καλύπτεται απολύτως από τα έσοδα των εισφορών στη βασική παραγωγή και της εισφοράς Β. Για την περίοδο εμπορίας 2004/2005, η συνολική ζημία που δεν καλύφθηκε ανέρχεται σε 133 529 997 ευρώ. Πρέπει, συνεπώς, να οριστεί ο συντελεστής που αναφέρεται στο άρθρο 16 παράγραφος 2 του κανονισμού (ΕΚ) αριθ. 1260/2001. Για να καθοριστεί ο εν λόγω συντελεστής πρέπει να ληφθούν υπόψη τα ποσά των εισφορών που καθορίστηκαν για την περίοδο εμπορίας 2003/2004 για τα κράτη μέλη της Κοινότητας στη σύνθεση που αυτή είχε στις 30 Απριλίου 2004.
(5)
Η επιτροπή διαχείρισης της ζάχαρης δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα ποσά των συνεισφορών στην παραγωγή στον τομέα της ζάχαρης ορίζονται, για την περίοδο εμπορίας 2004/2005 σε:
α)
12,638 ευρώ ανά τόνο λευκής ζάχαρης ως εισφορά στη βασική παραγωγή για τη ζάχαρη A και τη ζάχαρη Β·
β)
236,963 ευρώ ανά τόνο λευκής ζάχαρης ως εισφορά B για τη ζάχαρη Β·
γ)
5,330 ευρώ ανά τόνο ξηράς ουσίας ως εισφορά στη βασική παραγωγή για την ισογλυκόζη Α και την ισογλυκόζη Β·
δ)
99,424 ευρώ ανά τόνο ξηράς ουσίας ως εισφορά Β για την ισογλυκόζη Β·
ε)
12,638 ευρώ ανά τόνο ξηράς ουσίας ισοδυνάμου ζάχαρης/ισογλυκόζης ως εισφορά στη βασική παραγωγή για το σιρόπι ινουλίνης Α και το σιρόπι ινουλίνης Β·
στ)
236,963 ευρώ ανά τόνο ξηράς ουσίας ισοδυνάμου ζάχαρης/ισογλυκόζης ως εισφορά Β για το σιρόπι ινουλίνης Β.
Άρθρο 2
Για την περίοδο εμπορίας 2004/2005, ο προβλεπόμενος στο άρθρο 16 παράγραφος 2 του κανονισμού (ΕΚ) αριθ. 1260/2001 συντελεστής ορίζεται σε 0,27033 για την Τσεχική Δημοκρατία, τη Λεττονία, τη Λιθουανία, την Ουγγαρία, την Πολωνία, τη Σλοβενία και τη Σλοβακία και σε 0,15935 για τα υπόλοιπα κράτη μέλη.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Οκτωβρίου 2005.

Labels: 17
19
15